Comisia a elaborat o serie de opțiuni de politică legislative și fără caracter legislativ. Opțiunile de mai jos au fost luate în considerare și eliminate într-un stadiu incipient: 1. abrogarea directivei; sau 2. abordarea problemelor identificate numai prin măsuri fără caracter obligatoriu, cum ar fi orientările UE privind interpretarea definițiilor și a nivelurilor sancțiunilor. Pe baza evaluării, singura opțiune realistă pentru atingerea obiectivelor specifice identificate este revizuirea directivei. Acest lucru nu ar exclude măsurile de sprijin fără caracter legislativ („opțiunea principală”). În cadrul acestei opțiuni principale de politică, următoarele subopțiuni („opțiuni”) au fost identificate și evaluate în detaliu în evaluarea impactului pentru a aborda fiecare obiectiv specific. Obiectivul 1 ·Opțiunea 1a: actualizarea listei existente de acte legislative din anexe, adăugarea unor noi categorii relevante de infracțiuni la articolul 3; introducerea procedurii comitetului pentru a menține actualizată anexa. ·Opțiunea 1b: trimiterea la legislația sectorială relevantă în termeni generali și eliminarea anexelor; detalierea definiției infracțiunilor împotriva mediului în cadrul infracțiunilor prevăzute la articolul 3 și adăugarea unor noi categorii relevante de infracțiuni. ·Opțiunea 1c: definirea infracțiunilor împotriva mediului în directivă fără cerința de încălcare a legislației sectoriale relevante a UE. Opțiunea preferată este 1b, întrucât oferă mai multă claritate juridică în ceea ce privește încălcările legislației sectoriale care constituie infracțiuni împotriva mediului. În viitor, directiva trebuie, ca și în prezent, să fie actualizată de legiuitorul european, întrucât un mecanism mai simplu – și anume procedura comitetului – nu se aplică componentelor esențiale ale directivei. Definirea infracțiunilor împotriva mediului reprezintă o componentă esențială. Obiectivul 2 ·Opțiunea 2a: definirea mai precisă a termenilor neclari din directivă (de exemplu, „daune semnificative”). ·Opțiunea 2b: eliminarea termenilor vagi, cum ar fi, de exemplu, „daune semnificative” și incriminarea „comportamentelor riscante” (infracțiuni de punere în pericol). ·Opțiunea 2c: o combinare a opțiunilor 2a și 2b. Opțiunea preferată este opțiunea 2c. Obiectivul 3 ·Opțiunea 3a: introducerea unor niveluri minime și maxime ale sancțiunilor. ·Opțiunea 3b: opțiunea 3a plus circumstanțe agravante și sancțiuni accesorii. ·Opțiunea 3c: opțiunea 3b plus obligația de a corela nivelul amenzilor cu situația financiară a persoanelor juridice și/sau cu profiturile ilegale. Opțiunea preferată este opțiunea 3c. Obiectivul 4 Un pachet de dispoziții care consolidează în mod direct cooperarea transfrontalieră, cum ar fi instrumente de anchetă eficace armonizate, o obligație de a coopera prin intermediul Europol, Eurojust și OLAF, precum și norme privind competența. Obiectivul 5 ·Opțiunea 5a: obligarea statelor membre să colecteze și să raporteze periodic Comisiei date statistice privind infracțiunile împotriva mediului. ·Opțiunea 5b: opțiunea 5a plus obligația statelor membre de a colecta și de a raporta date statistice în conformitate cu standardele comune armonizate. Opțiunea preferată este opțiunea 5b. Obiectivul 6 Un pachet de obligații pentru a consolida punerea în aplicare practică, cum ar fi furnizarea de formare specifică și periodică la toate nivelurile lanțului de asigurare a respectării legii, strategii naționale generale privind infracțiunile împotriva mediului și măsuri de conștientizare.